CBG บวก 4.61% ทำนิวไฮตั้งแต่เข้าตลาดฯ หลังงบ Q3 โตกระฉูด
CBG บวก 4.61% ทำนิวไฮตั้งแต่เข้าตลาดฯ หลังงบ Q3 โตกระฉูด ล่าสุด ณ เวลา 12.13 น. ราคาอยู่ที่ 73.75 บาท บวก 3.25 บาท หรือ 4.61% สูงสุดที่ 74.50 บาท ต่ำสุดที่ 70.50 บาท มูลค่าซื้อขายที่ 341.08 ล้านบาท ด้าน บล.ซีไอเอ็มบี แนะ “ซื้อ” ชูเป้า 92 บาท
15 พ.ย. 2559

ผู้สื่อข่าวรายงานว่า ราคาหุ้นบริษัท คาราบาวกรุ๊ป จำกัด (มหาชน) หรือ CBG  ณ เวลา 12.13 น. ราคาอยู่ที่ 73.75 บาท บวก 3.25 บาท หรือ 4.61% สูงสุดที่ 74.50 บาท ต่ำสุดที่ 70.50 บาท มูลค่าซื้อขายที่ 341.08 ล้านบาท โดยราคาหุ้นปรับตัวสูงสุดตั้งแต่เข้าตลาด ณ วันที่ 21 พฤศจิกายน 2557

บริษัท คาราบาวกรุ๊ป จำกัด (มหาชน) หรือ CBG รายงานผลการดำเนินงานไตรมาส 3/59 สิ้นสุดวันที่ 30 ก.ย.59 (รวมบริษัทย่อย) มีกำไรสุทธิ 439.48 ล้านบาท หรือมีกำไรสุทธิ 0.44 บาทต่อหุ้น เพิ่มขึ้น 44.64% จากช่วงเดียวกันของปีก่อนที่มีกำไรสุทธิ 299.69 ล้านบาท หรือมีกำไรสุทธิ 0.30 บาทต่อหุ้น
โดยผลการดำเนินงานในไตรมาสดังกล่าวที่เพิ่มขึ้นเนื่อง บริษัทมีรายได้จากการขายเท่ากับ 2,689 ล้านบาท เพิ่มขึ้น 745 ล้านบาทหรือร้อยละ 38.3 โดยแบ่งเป็นรายได้จากการขายในประเทศเท่ากับ 1,850 ล้านบาท เพิ่มขึ้น 416 ล้านบาทหรือร้อยละ 29.0 และรายได้จากการขายต่างประเทศเท่ากับ 839 ล้านบาท เพิ่มขึ้น 329 ล้านบาทหรือร้อยละ 64.5 การเพิ่มขึ้นของรายได้จากการขายในประเทศเป็นผลของการเพิ่มหน่วยรถเงินสดและศูนย์กระจายสินค้าและการเพิ่มขึ้นของรายได้จากการขายต่างประเทศเป็นผลของการเติบโตอย่างต่อเนื่องในประเทศกัมพูชา และอัฟกานิสถาน
ขณะเดียวกันผลการดำเนินงานช่วง 9 เดือนแรกมีกำไรสุทธิ 1.20 พันล้านบาท หรือ 1.21  บาทต่อหุ้น เพิ่มขึ้น 60% จากช่วงเดียวกันของปีก่อนที่มีกำไรสุทธิ 967.43 ล้านบาท หรือ 0.97บาทต่อหุ้น
 
ด้านบล.ซีไอเอ็มบี ระบุในบทวิเคราะห์ แนะนำ “ซื้อ”CBG ราคาเป้าหมาย 92 บาท/หุ้น รายงานกำไรเติบโตโดดเด่นในไตรมาสนี้ โดยมีกำไรสุทธิที่ 439 ล้านบาท ใน 3Q16 เนื่องจากการเติบโตที่ดีกว่าคาดทั้งใน และต่างประเทศ โดยฝ่ายวิจัยปรับประมาณการ EPS ปี 16-18 ขึ้น เพื่อสะท้อนการรับรู้รายได้ และค่าใช้จ่ายที่เพิ่มขึ้นจากการเป็นสปอนเซอร์อันล่าสุดของบริษัท ด้วยการเติบโต 22% CAGR ในปี 16-18F ทั้งรายได้ และกำไร ฝ่ายวิจัยเชื่อว่า CBG ควรที่จะซื้อขายในระดับที่สูงกว่ากลุ่มคงคำแนะนำ ซื้อ ปรับราคาเป้าหมายเป็น 92 บาท และเปลี่ยนปีฐานเป็นปี 18